REGULAMENTUL (UE) 2022/1370 AL COMISIEI

din 5 august 2022

de modificare a Regulamentului (CE) nr. 1881/2006 în ceea ce privește nivelurile maxime de ochratoxină A din anumite produse alimentare

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CEE) nr. 315/93 al Consiliului din 8 februarie 1993 de stabilire a procedurilor comunitare privind contaminanții din alimente (1), în special articolul 2 alineatul (3),

întrucât:

(1) Regulamentul (CE) nr. 1881/2006 al Comisiei (2) stabilește nivelurile maxime pentru anumiți contaminanți, inclusiv ochratoxina A, din produsele alimentare.

(2) Ochratoxina A este o micotoxină produsă în mod natural de ciuperci din genul Aspergillus și Penicillium și este prezentă ca contaminant într-o gamă largă de produse alimentare, cum ar fi cereale și produse pe bază de cereale, boabe de cafea, fructe uscate, vin și suc de struguri, mirodenii și lemn dulce. Ochratoxina A se formează în timpul uscării la soare și al depozitării culturilor. Formarea ochratoxinei A poate fi împiedicată prin aplicarea unor bune practici de uscare și depozitare.

(3) În 2020, Autoritatea Europeană pentru Siguranța Alimentară („autoritatea”) a adoptat o actualizare a avizului științific privind ochratoxina A în produsele alimentare (3). Autoritatea a considerat că nu este adecvat să se stabilească o valoare orientativă bazată pe criterii de sănătate pentru ochratoxina A și că, prin urmare, doza săptămânală tolerabilă de 120 ng/kg greutate corporală (Gc) stabilită de autoritate în 2006 nu mai este valabilă. Autoritatea a concluzionat, de asemenea, că marjele de expunere calculate pentru efectele cancerigene ale ochratoxinei A indică o posibilă problemă de sănătate pentru anumite grupuri de consumatori.

(4) Nivelurile maxime pentru ochratoxina A au fost deja stabilite pentru anumite produse alimentare prin Regulamentul (CE) nr. 1881/2006. Ținând seama de faptul că s-a constatat prezența ochratoxinei A în produse alimentare pentru care nu s-a stabilit încă un nivel maxim și care contribuie la expunerea umană la ochratoxina A, este adecvat să se stabilească un nivel maxim și pentru aceste produse alimentare, cum ar fi fructele uscate, altele decât stafidele, anumite produse din lemn dulce, ierburi aromatice uscate, anumite ingrediente pentru infuzii de plante, anumite semințe oleaginoase, fistic și pudră de cacao. Chiar dacă relația dintre nivelul de ochratoxină A din malț și din băuturile nealcoolice din malț și din curmalele uscate și siropul de curmale trebuie clarificată în mod suplimentar, este, de asemenea, adecvat să se stabilească deja un nivel maxim în băuturile nealcoolice din malț și în siropul de curmale. De asemenea, luând în considerare datele disponibile privind prezența, este adecvat să se reducă nivelurile maxime existente stabilite pentru ochratoxina A din anumite produse alimentare, cum ar fi produsele de panificație, stafidele, cafeaua prăjită și cafeaua solubilă. În plus, dispozițiile existente privind ochratoxina A din anumite mirodenii au fost extinse la toate mirodeniile. Pentru brânzeturi și jambon, este necesară o monitorizare suplimentară a prezenței ochratoxinei A înainte de stabilirea nivelurilor maxime.

(5) Prin urmare, Regulamentul (CE) nr. 1881/2006 trebuie să fie modificat în consecință.

(6) Pentru a permite operatorilor economici să se pregătească pentru noile norme introduse prin prezentul regulament, este adecvat să se prevadă un termen rezonabil până la aplicarea nivelurilor maxime. De asemenea, este adecvat să se prevadă o perioadă de tranziție pentru produsele alimentare introduse legal pe piață înainte de data aplicării prezentului regulament.

(7) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexa la Regulamentul (CE) nr. 1881/2006 se modifică în conformitate cu anexa la prezentul regulament.

Articolul 2 Produsele alimentare enumerate în anexă, introduse pe piață în mod legal înainte de 1 ianuarie 2023, pot rămâne pe piață până la data durabilității lor minimale sau până la data-limită de consum.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 1 ianuarie 2023.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 5 august 2022. Pentru Comisie Președinta Ursula VON DER LEYEN

(1) JO L 37, 13.2.1993, p. 1.

(2) Regulamentul (CE) nr. 1881/2006 al Comisiei din 19 decembrie 2006 de stabilire a nivelurilor maxime pentru anumiți contaminanți din produsele alimentare (JO L 364, 20.12.2006, p. 5).

(3) Scientific Opinion on the risk assessment of ochratoxin A in food (Aviz științific privind evaluarea riscurilor în ceea ce privește ochratoxina A în produsele alimentare). EFSA Journal 2020;18(5):6113, 150 pp. https://doi.org/10.2903/j.efsa.2020,6113